b'\n_START_ARTICLE_\nBaltijos oro policija\n_START_PARAGRAPH_\nBaltijos oro policija (da\xc5\xben. NATO oro policijos misija Baltijos \xc5\xa1alyse) \xe2\x80\x93 NATO misija saugoti ir kontroliuoti oro erdv\xc4\x99 vir\xc5\xa1 Baltijos \xc5\xa1ali\xc5\xb3 (Estija, Latvija, Lietuva). Nuo 2014 m. i\xc5\xa1pl\xc4\x97sta ir Lenkijoje, kur bazuojamasi oro baz\xc4\x97je Malborke.\n_START_SECTION_\nIstorija\n_START_PARAGRAPH_\nEstijai, Latvijai ir Lietuvai 2004 m. kovo 29 d. tapus NATO nar\xc4\x97mis, nutarta, kad pasikeisdamos oro erdv\xc4\x99 vir\xc5\xa1 \xc5\xa1i\xc5\xb3 \xc5\xa1ali\xc5\xb3 kontroliuos ir oro policijos vaidmen\xc4\xaf atliks NATO karin\xc4\x97s oro paj\xc4\x97gos. Nuo tos dienos Baltijos \xc5\xa1ali\xc5\xb3 oro erdv\xc4\x99 kontroliavo vienos i\xc5\xa1 NATO \xc5\xa1ali\xc5\xb3 oro paj\xc4\x97g\xc5\xb3 keturi\xc5\xb3 naikintuv\xc5\xb3 grandis, dislokuota \xc5\xa0iauli\xc5\xb3 Zokni\xc5\xb3 aerodrome. _NEWLINE_2008 m. spalio 21 d. vyko bendros NATO oro policijos misij\xc4\x85 Baltijos \xc5\xa1alyse vykdan\xc4\x8dio JAV karinio kontingento, Karm\xc4\x97lavoje dislokuoto Valdymo ir prane\xc5\xa1im\xc5\xb3 centro bei kit\xc5\xb3 NATO \xc5\xa1ali\xc5\xb3 karini\xc5\xb3 vienet\xc5\xb3 pratybos. Pratybose, kurios vyko Lietuvos, Latvijos ir Estijos oro erdv\xc4\x97je, dalyvavo Danijos, \xc4\x8cekijos, JAV ir Lenkijos naikintuvai. Pratyb\xc5\xb3 tikslas - stiprinti s\xc4\x85veik\xc4\x85 tarp trij\xc5\xb3 Baltijos valstybi\xc5\xb3 nacionalini\xc5\xb3 centr\xc5\xb3 ir oro navigacij\xc4\x85 koordinuojan\xc4\x8di\xc5\xb3 institucij\xc5\xb3, Lietuvoje dislokuot\xc5\xb3 ir oro policijos funkcijas vykdan\xc4\x8di\xc5\xb3 NATO karini\xc5\xb3 vienet\xc5\xb3 bei kit\xc5\xb3 NATO \xc5\xa1ali\xc5\xb3._NEWLINE_NATO 2012 m. vasario prad\xc5\xbeioje nusprend\xc4\x97 prat\xc4\x99sti oro policijos misij\xc4\x85, kuriai mandatas iki tol buvo suteiktas iki 2014 m. Tuomet ambasadoriai Briuselyje formaliai patvirtino, kad tai bus ilgalaik\xc4\x97 misija su periodin\xc4\x97mis per\xc5\xbei\xc5\xabromis, o Baltijos \xc5\xa1alys savo ruo\xc5\xbetu \xc4\xafsipareigojo didinti savo ind\xc4\x97l\xc4\xaf._NEWLINE_Oro policijos misijos prat\xc4\x99simas patvirtintas ir \xc4\x8cikagos vir\xc5\xa1\xc5\xabni\xc5\xb3 susitikime (2012 m., \xc4\x8cikaga). NATO generalinis sekretorius Andersas Foghas Rasmussenas paskelb\xc4\x97, kad Aljanso \xc5\xa1ali\xc5\xb3 vadovai nusprend\xc4\x97 oro policijos misijos Baltijos \xc5\xa1alyse nesusieti su konkre\xc4\x8diomis datomis, ta\xc4\x8diau prid\xc5\xabr\xc4\x97, kad \xc5\xa1is susitarimas gali b\xc5\xabti per\xc5\xbei\xc5\xabr\xc4\x97tas.\n_START_SECTION_\nMisijos sustiprinimas\n_START_PARAGRAPH_\n2014 m. kovo 6 d., d\xc4\x97l \xc4\xaftemptos politin\xc4\x97s pad\xc4\x97ties Ukrainoje ir vykstant Krymo aneksijai, tuometin\xc4\x99 JAV vykdyt\xc4\x85 4 naikintuv\xc5\xb3 misij\xc4\x85 papild\xc4\x97 \xc5\xa1e\xc5\xa1i JAV KOP McDonnell Douglas F-15 Eagle naikintuvai ir du kuro papildymo ore l\xc4\x97ktuvai Boeing KC-135 Stratotanker. Tuo b\xc5\xabdu siekta sustiprinti NATO oro policijos misij\xc4\x85 Baltijos \xc5\xa1alyse. Nuo 2014 m. gegu\xc5\xbe\xc4\x97s 1 d. oro policijos misija sustiprinta dal\xc4\xaf jos paj\xc4\x97g\xc5\xb3 dislokuojant ne tik Zokniuose, bet ir Estijos Amari bei Lenkijos Malborko aerodromuose. Nuo 2015 m. rugs\xc4\x97jo 1 d. oro policijos misij\xc4\x85 atlieka a\xc5\xa1tuoni NATO \xc5\xa1ali\xc5\xb3 naikintuvai (po keturis Zokni\xc5\xb3 ir Amari baz\xc4\x97se).'